text: De fik en kærlighedsbænk
  10 august 2012 kl. 14.11
  June og Peter Belli fik fredag deres egen kærlighedsbænk på markedspladsen i Løgumkloster. En plade ved bænken bærer påskriften: Kærligheden starter i Klostermærken.
  Skuespiller og sanger Peter Belli mødt sandsigerens datter, June, på markedet i Løgumkloster i 1965, og siden har de holdt sammen. De har været gift i 45 år.
  - Jeg fik mit første kys af Peter for 47 år siden, husker June Belli. Hun var 16 år.
  Peter Belli takkede for bænken og erklærede:
  - Pas på kærligheden, når du har den.
  Parret har tre børn.
  Peter Belli, 69 år, debuterede som sanger i 1959. Han fik sit gennembrud i gruppen Les Rivals, ikke mindst med deres optræden i Hit House i København.
  Indvielsen af bænken markerede åbningen af årets markedsdage i Løgumkloster. 
  Bænken har erstattet en pølsevogn på stedet, og fra bænken er der udsigt til byens gøglerstatue.
  